Vyhlásenie o rozpore

	Návrh zákona sa predkladá na rokovanie vlády s rozporom s ministerstvom výstavby a regionálneho rozvoja. 

Ministerstvo výstavby a regionálneho rozvoja zásadne nesúhlasí s bodmi 10 a 22 návrhu zákona z dôvodu, že ich prijatím by došlo k posilneniu postavenia predsedu samosprávneho kraja na úkor zastupiteľstva samosprávneho kraja. 

Stanovisko ministerstva vnútra:
Navrhované riešenie v bodoch 10 a 22 má prispieť k ďalšiemu prehĺbeniu logického usporiadania vzťahov medzi orgánmi samosprávneho kraja, teda predsedom a zastupiteľstvom. Vymedziť rozsah zastupovania predsedu podpredsedom samosprávneho kraja má byť právomocou predsedu a nie zastupiteľstva na návrh predsedu ako je tomu doposiaľ. Ide totiž o  úlohy zákonom zverené predsedovi ako štatutárnemu orgánu samosprávneho kraja, a preto predseda by mal určiť, ktoré z nich zverí podpredsedovi samosprávneho kraja. Túto zmenu požadujú aj predsedovia samosprávnych krajov.

Uvedený rozpor sa nepodarilo odstrániť ani osobitným rokovaním na úrovni štátnych tajomníkov obidvoch rezortov.